**Egretele sunt prea târzii**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Au împușcat-o fără milă

La gura de vărsare-n deltă,

I-au dărâmat făptura zveltă,

Ce zace-acum sub o şenilă.

Doi cărăuşi musteau pe ape,

Ca două plute fumurii,

Încrucişaţi şi sângerii,

Ca două mâini ce vor să scape.

Topite în amurgul viu,

Lăcustele zburau la sol,

Iar stelele, pe cerul gol,

Se domoleau ȋntr-un târziu.

Venise iarnă şi război,

Obuzele se sărutau

Ca-n povestiri cu Menelau,

În zbor, în moarte şi noroi.

Conservele pluteau în van

Prin mlaştini şi râpane mici,

Noi toţi trecuserăm pe-aici,

Cum treci şi tu, an după an.

Şi urmele creşteau din scrum,

Iar noi eram tot mai săraci,

Puneam nisipurile-n saci,

Apoi ne preschimbam în fum...

Azi, dropiile sunt stafii.

Mai dau ocol, din când în când,

Prin vântul sobru, rar, spunând:

„Egretele sunt prea târzii...”

9 martie 2017 – 16 decembrie 2018, Constanţa